Document ID: 32013L0060
Publication Date: 2011-11-27

Content:
DIRETTIVA TAL-KUMMISSJONI 2013/60/UE
tas-27 ta’ Novembru 2013
li temenda għar-raġunijiet ta’ adattament għall-progress tekniku, id-Direttiva 97/24/KE tal-Parlament Ewropew u tal-Kunsill dwar ċerti komponenti u karatteristiċi ta’ vetturi ta’ żewġ jew tlett roti b’mutur, id-Direttiva 2002/24/KE tal-Parlament Ewropew u tal-Kunsill li għandha x’taqsam mal-approvazzjoni tat-tip ta’ vetturi bil-mutur b’żewġ roti jew bi tlieta u d-Direttiva 2009/67/KE tal-Parlament Ewropew u tal-Kunsill dwar l-installazzjoni ta’ apparati tad-dawl u li jagħmlu sinjal bid-dawl fuq vetturi bil-mutur b’żewġ jew bi tliet roti
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 97/24/KE tal-Parlament Ewropew u tal-Kunsill tas-17 ta’ Ġunju 1997 dwar ċerti komponenti u karatteristiċi ta’ vetturi ta’ żewġ jew tlett roti b’mutur (1) u b’mod partikolari l-Artikolu 7 tagħha,
Wara li kkunsidrat id-Direttiva 2002/24/KE tal-Parlament Ewropew u tal-Kunsill tat-18 ta’ Marzu 2002 li għandha x’taqsam mal-approvazzjoni tat-tip ta’ vetturi bil-mutur b’żewġ roti jew bi tlieta (2), u b’mod partikolari l-Artikolu 17 tagħha,
Wara li kkunsidrat id-Direttiva 2009/67/KE tal-Parlament Ewropew u tal-Kunsill tat-13 ta’ Lulju 2009 dwar l-installazzjoni ta’ apparati tad-dawl u li jagħmlu sinjal bid-dawl fuq vetturi bil-mutur b’żewġ jew bi tliet roti (3), u b’mod partikolari l-Artikolu 4 tagħha,
Billi:
(1)
L-Unjoni hija parti kontraenti għall-Ftehim tal-Kummissjoni Ekonomika għall-Ewropa tan-Nazzjonijiet Uniti rigward l-adozzjoni ta’ rekwiżiti tekniċi uniformi għall-vetturi bir-roti, tagħmir u partijiet li jistgħu jkunu ffittjati u/jew ikunu użati ma’ vetturi bir-roti u l-kundizzjonijiet għal rikonoxximent reċiproku tal-approvazzjonijiet mogħtija fuq il-bażi ta’ dawn ir-rekwiżiti (‘Ftehim Rivedut tal-1958’) (4). Sabiex tiġi ssimplifikata l-leġiżlazzjoni dwar l-approvazzjoni tat-tip tal-Unjoni, skont ir-rakkomandazzjonijiet tar-rapport finali intitolat “CARS 21: A Competitive Automotive Regulatory System for the 21st century”, huwa xieraq li jiġu emendati d-Direttivi tal-UE bl-inkorporazzjoni fil-liġi tal-Unjoni u bl-applikazzjoni ta’ Regolamenti UNECE addizzjonali fil-leġiżlazzjoni attwali tal-approvazzjoni tat-tipi tal-vetturi tal-kategorija L mingħajr ma jitnaqqas il-livell ta’ protezzjoni. Biex jitnaqqas il-piż amministrattiv assoċjat mal-proċeduri għall-approvazzjoni tat-tip, il-manifatturi tal-vetturi għandhom jitħallew ifittxu l-approvazzjoni tat-tip skont ir-regolamenti UNECE msemmija fl-Artikolu 1 ta’ din id-Direttiva.
(2)
Fil-perjodu ta’ tranżizzjoni sad-data li fiha r-Regolament Nru 41 tal-UNECE dwar l-emissjonijiet tal-istorbju li jagħmlu l-muturi (5) isir obligatorju fir-Regolament (UE) Nru 168/2013 tal-Parlament Ewropew u tal-Kunsill tal-15 ta’ Jannar 2013, dwar l-approvazzjoni u s-sorveljanza fis-suq ta’ vetturi b’żewġ jew tliet roti u kwadriċikli (6), huwa xieraq li, għal tipi ġodda ta’ vetturi, r-rekwiżiti tal-ħoss għall-muturi stabbiliti fil-Kapitolu 9 tad-Direttiva 97/24/KE u fir-raba’ serje ta’ emendi għar-Regolament Nru 41 tal-UNECE, inkluż il-limiti tal-ħsejjes assoċjati stabbiliti fl-Anness 6 għal dak ir-Regolament tal-UNECE, jitqiesu bħala ekwivalenti.
(3)
Minħabba l-livell għoli b’mod sproporzjonat ta’ emissjonijiet tal-idrokarburi u tal-monossidu tal-karbonju prodotti mill-kategoriji ta’ vetturi L1e, L2e u L6e (mopeds b’żewġ roti jew tlieta, u kwadriċikli ħfief) huwa xieraq li ssir reviżjoni tat-test ambjentali tat-tip I (emissjonijiet mill-pajp tal-exhaust wara startjar kiesaħ) billi jiġu inklużi l-kejl tal-emissjonijiet li jibdew direttament wara startjar kiesaħ sabiex jirriflettu aħjar l-użu reali u l-proporzjon sinifikanti ta’ emissjonijiet li jniġġsu prodotti direttament wara startjar kiesaħ waqt li l-magna tisħon. Il-bidliet fil-proċedura tat-test fil-laboratorju tal-emissjonijiet għandhom ikunu riflessi f’dispożizzjonijiet amministrattivi, b’mod partikolari fil-bidliet f’dak li għandu x’jaqsam mal-entrati fiċ-Ċertifikat tal-Konformità (CoC) u r-riżultati tat-testijiet tal-kejl tad-Direttiva 2002/24/KE.
(4)
Sabiex jiġu żgurati kundizzjonijiet ekwi għall-produtturi kollha u għal raġunijiet ta’ prestazzjoni ambjentali ugwali vetturi tal-kategoriji L1e, L2e u L6e f’termini tal-emissjonijiet tal-gassijiet tal-crankcase huwa wkoll xieraq li l-manifattur tal-vettura, meta japplika għal approvazzjoni ta’ tip ġdid, jintalab jiddikjara espliċitament li ma hemm l-ebda emissjonijiet ġejjin mis-sistema tal-ventilazzjoni tal-gassijiet tal-crankcase għal dawn il-kategoriji tal-vetturi, li jimplika li l-crankcase hija issiġillata sew u li l-gassijiet tal-crankcase ma jkunux qed jiġu rilaxxati direttament fl-atmosfera ambjentali matul il-ħajja utli tal-vettura.
(5)
Sabiex ikunu koerenti mar-rekwiżiti tad-dawl u tal-installazzjoni tas-sinjalar tad-dawl tal-UNECE għall-vetturi tal-kategorija L u biex titjieb il-viżibbiltà tagħhom, tipi ġodda ta’ vetturi bħal dawn għandhom jiġu mgħammra bi dwal li jixegħlu awtomatikament f’konformità mar-Regolamenti tal-UNECE Nru 74 (vetturi L1e) (7) u Nru 53 (muturi L3e) (8) jew b’dawl għal binhar apposta (ay-time running lights/DRL) f’konformità mar-rekwiżiti rilevanti tar-Regolament UNECE Nru 87 (9). Għas-subkategoriji l-oħra kollha tal-vetturi tal-kategorija L, għandha tkun installata sistema biex id-dawl jinxtegħel awtomatikament jew, skont l-għażla tal-manifattur, dwal għas-sewqan binhar apposta li jinxtegħlu awtomatikament.
(6)
Din id-Direttiva għandha espliċitament tintroduċi l-livell Euro għal vetturi tal-kategoriji L1e, L2e u L6e li jaqgħu fil-kamp ta’ applikazzjoni tad-Direttiva 2002/24/KE. Ċertifikati ta’ Konformità għal vetturi b’approvazzjoni ta’ emissjonijiet skont id-dispożizzjonijiet preċedenti għandhom jibqgħu jitħallew sabiex il-livell Euro jiġi indikat fuq bażi volontarja.
(7)
Il-miżuri stipulati f’din id-Direttiva jaqblu mal-opinjoni tal-Kumitat Tekniku għall-Adatazzjoni mal-Progress Tekniku,
(8)
Sabiex tippermetti l-adozzjoni mill-Istati Membri tal-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva fi żmien l-iskadenza stabbilita hemmhekk, hi għandha tidħol fis-seħħ fil-jum wara dak tal-pubblikazzjoni tagħha,
ADOTTAT DIN ID-DIRETTIVA:
Artikolu 1
Id-Direttiva 97/24/KE hija emendata kif ġej:
1.
L-Artikolu 4(1) huwa sostitwit b’dan li ġej:
“1. Skont id-dispożizzjonijiet tal-Artikolu 11 tad-Direttiva 2002/24/KE, l-ekwivalenza għandha tkun rikonoxxuta tar-rekwiżiti tal-Kapitolu 1 (tajers), tal-Kapitolu 2 (strumenti li jagħtu d-dawl u strumenti li jagħmlu sinjal bid-dawl), tal-Kapitolu 4 (mirja li bihom tara xi jkun ġej minn wara), tal-Anness III tal-Kapitolu 9 (il-livell ta’ ħoss permissibbli u rekwiżiti tas-sistema tal-exhaust għal motoċikli) u l-Kapitolu 11 (ċintorini tas-sigurtà) annessi ma din id-Direttiva u dawk tar-Regolamenti UNECE Nri 30 (10), 54 (11), 64 (12) u 75 (13) fir-rigward tat-tajers, 3 (14), 19 (15), 20 (16), 37 (17), 38 (18), 50 (19), 53 (20), 56 (21), 57 (22), 72 (23), 74 (24) u 82 (25) fir-rigward tal-istrumenti li jagħtu d-dawl u strumenti li jagħmlu sinjal bid-dawl, 81 (26) fir-rigward tal-mirja li bihom tara xi jkun ġej minn wara, 16 (27) fir-rigward taċ-ċintorini tas-sigurtà u 41 (28) fir-rigward tal-emissjonijiet tal-ħoss mill-motoċikli.
(10) E/ECE/TRANS/505/REV 1/ADD 29." 						
(11) E/ECE/TRANS/505/REV 1/ADD 53." 						
(12) E/ECE/TRANS/505/REV 1/ADD 63." 						
(13) E/ECE/TRANS/505/REV 1/ADD 74." 						
(14) E/ECE/TRANS/324/ADD 2." 						
(15) E/ECE/TRANS/324/REV 1/ADD 18." 						
(16) E/ECE/TRANS/324/REV 1/ADD 19." 						
(17) E/ECE/TRANS/505/REV 1/ADD 36." 						
(18) E/ECE/TRANS/324/REV 1/ADD 37." 						
(19) E/ECE/TRANS/505/REV 1/ADD 49." 						
(20) E/ECE/TRANS/505/REV 1/ADD52/Rev.2." 						
(21) E/ECE/TRANS/505/REV 1/ADD 55." 						
(22) E/ECE/TRANS/505/REV 1/ADD 56." 						
(23) E/ECE/TRANS/505/REV 1/ADD 71." 						
(24) E/ECE/TRANS/505/REV 1/ADD73/Rev.2/Amend.1." 						
(25) E/ECE/TRANS/505/REV 1/ADD 81." 						
(26) E/ECE/TRANS/505/REV 1/ADD 80." 						
(27) E/ECE/TRANS/505/REV 1/ADD 15." 						
(28) E/ECE/TRANS/505/Rev.1/Add.40/Rev.2.”" 						
2.
L-Annessi I, II u IV tal-Kapitolu 5 huma emendati skont l-Anness I ta’ din id-Direttiva.
Artikolu 2
L-Annessi IV u VII tad-Direttiva 2002/24/KE huma emendati skont l-Anness II ta’ din id-Direttiva.
Artikolu 3
L-Annessi I sa VI tad-Direttiva 2009/67/KE huma emendati skont l-Anness III ta’ din id-Direttiva.
Artikolu 4
1. B’effett mill-1 ta’ Lulju 2014, l-Istati Membri għandhom jirrifjutaw, għal raġunijiet relatati ma’ miżuri meħuda kontra t-tniġġis tal-arja u mas-sikurezza funzjonali, li jagħtu l-approvazzjoni tat-tip tal-KE għal tipi ġodda ta’ vettura bil-mutur b’żewġ roti jew bi tlieta li ma tikkonformax mad-Direttivi 2002/24/KE u 97/24/KE kif emendati minn din id-Direttiva.
2. B’effett mill-1 ta’ Lulju 2014, għandhom jinħarġu ċ-Ċertifikati ta’ Konformità għal vetturi li jikkonformaw mad-dispożizzjonijiet tad-Direttiva 97/24/KE kif emendati bil-punt 1 tal-Anness II ta’ din id-Direttiva.
Artikolu 5
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi neċessarji biex jikkonformaw ma’ din id-Direttiva sa mhux aktar tard mit-30 ta’ Ġunju 2014. Huma għandhom minnufih jikkomunikaw lill-Kummissjoni t-test rilevanti ta’ dawk id-dispożizzjonijiet.
Meta l-Istati Membri jadottaw dawn il-miżuri, dawn għandhom ikollhom referenza għal din id-Direttiva jew jiġu akkumpanjati minn tali referenza fuq il-publikazzjoni uffiċjali tagħhom. L-Istati Membri għandhom jiddeterminaw kif għandha ssir it-tali referenza.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin fil-liġijiet nazzjonali li huma jadottaw fil-qasam kopert b’din id-Direttva.
Artikolu 6
Din id-Direttiva għandha tidħol fis-seħħ fil-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Artikolu 7
Din id-Direttiva hija indirizzata lill-Istati Membri.
Magħmul fi Brussell, is-27 ta’ Novembru 2013.

Metadata:
Eurovoc Level 1 Categories: 100158
100147
100154
Eurovoc Level 2 Categories: 100238
100261
100239
100196
Eurovoc Level 3 Categories: 13
2015
4415
3641
4539
All Eurovoc Categories: 1252
2081
3636
4653
4654
467
468
469
5234
5235